FI Euroopan unionin virallinen lehti L 149/57

KOMISSION TÄYTÄNTÖÖNPANOASETUS (EU) 2017/990,

annettu 12 päivänä kesäkuuta 2017,

erään suojattujen alkuperänimitysten ja suojattujen maantieteellisten merkintöjen rekisteriin kirjatun nimityksen eritelmän muun kuin vähäisen muutoksen hyväksymisestä (Bayerisches Bier (SMM))

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon maataloustuotteiden ja elintarvikkeiden laatujärjestelmistä 21 päivänä marraskuuta 2012 annetun Euroopan parlamentin ja neuvoston asetuksen (EU) N:o 1151/2012 (1) ja erityisesti sen 52 artiklan 3 kohdan a alakohdan,

sekä katsoo seuraavaa:

(1) Komissio on asetuksen (EU) N:o 1151/2012 53 artiklan 1 kohdan ensimmäisen alakohdan mukaisesti tutkinut Saksan esittämän pyynnön, joka koski neuvoston asetuksen (EY) N:o 1347/2001 (2) nojalla rekisteröidyn suojatun maantieteellisen merkinnän ”Bayerisches Bier” eritelmän muutoksen hyväksymistä.

(2) Koska kyseiset muutokset eivät olleet asetuksen (EU) N:o 1151/2012 53 artiklan 2 kohdassa tarkoitettuja vähäisiä muutoksia, komissio julkaisi muutoshakemuksen Euroopan unionin virallisessa lehdessä (3) asetuksen (EU) N:o 1151/2012 50 artiklan 2 kohdassa edellytetyllä tavalla.

(3) Komissio sai 22 päivänä helmikuuta 2016 vastaväiteilmoituksen Alankomailta. Komissio vastaanotti 19 päivänä huhtikuuta 2016 asiaa koskevan perustellun vastaväitteen.

(4) Koska komissio katsoi, että vastaväite voitiin ottaa käsiteltäväksi, se kehotti 6 päivänä kesäkuuta 2016 päivätyllä kirjeellä Alankomaita ja Saksaa neuvottelemaan kolmen kuukauden ajan ja sopimaan asiasta keskenään sisäisiä menettelyjään noudattaen.

(5) Kuulemisen määräaikaa pidennettiin kolmella lisäkuukaudella.

(6) Osapuolet pääsivät sopimukseen. Saksa antoi sopimuksen tulokset tiedoksi komissiolle 4 päivänä tammikuuta 2017 päivätyllä kirjeellä.

(7) Alankomaat oli vastustanut julkaistun konsolidoidun yhtenäisen asiakirjan 5 jakson viimeistä kohtaa, joka kuuluu seuraavasti: ”Euroopan unionin tuomioistuin on tutkinut ja vahvistanut asiassa C-343/07 EU:n toimielinten yksinkertaistetun menettelyn mukaisesti hyväksymät tuotteen maineen ja Bayerisches Bier -oluen välistä yhteyttä koskevat päätelmät”, koska se ei täyttänyt asetuksen (EU) N:o 1151/2012 ja komission asetusten (EU) N:o 664/2014 (4) ja (EU) 668/2014 (5) mukaisia muutoksen edellytyksiä.

(8) Vastaväitteen esittäjä mainitsi syyksi seuraavaa: hakemuksessa ei perusteltu tai selvitetty kiistanalaisen kohdan lisäämisen syitä; kyseisessä kohdassa ei esitetty yksityiskohtaisia tietoja tuotteen ja maantieteellisen alueen välisen yhteyden tueksi, vaikka se sisältyi yhteyttä maantieteelliseen alkuperään koskevaan yhtenäisen asiakirjan kohtaan; kyseinen kohta on virheellinen ja harhaanjohtava, koska Euroopan unionin tuomioistuin ei ole tutkinut eikä vahvistanut asiassa C-343/07 sitä, täyttyikö tuotteen ja maantieteellisen alueen välistä yhteyttä koskeva olennainen vaatimus; kyseinen kohta aiheuttaisi haittaa Bavaria NV:lle, koska se saattaisi vaarantaa Bavaria NV:n ja sen osakkuus- ja tytäryhtiöiden omistamien ja käyttämien tavaramerkkien olemassaolon.

(9) Saksa hyväksyi kiistanalaisen kohdan poistamisen.

(10) Edellä sanotun perusteella komissio katsoo, että muutos olisi hyväksyttävä ilman yhtenäisen asiakirjan kiistanalaista kohtaa. Yhtenäisen asiakirjan konsolidoitu toisinto olisi julkaistava tiedoksi,

ON HYVÄKSYNYT TÄMÄN ASETUKSEN:

1 artikla

Hyväksytään nimitystä ”Bayerisches Bier” (SMM) koskevan eritelmän muutos, joka on julkaistu Euroopan unionin virallisessa lehdessä. Konsolidoitu yhtenäinen asiakirja on tämän asetuksen liitteessä.

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 12 päivänä kesäkuuta 2017. Komission puolesta Puheenjohtaja Jean-Claude JUNCKER

(1) EUVL L 343, 14.12.2012, s. 1.

(2) Neuvoston asetus (EY) N:o 1347/2001, annettu 28 päivänä kesäkuuta 2001, neuvoston asetuksen (ETY) N:o 2081/92 17 artiklassa säädetyn menettelyn mukaisesta maantieteellisten merkintöjen ja alkuperäisnimitysten rekisteröinnistä annetun komission asetuksen (EY) N:o 1107/96 liitteen täydentämisestä (EYVL L 182, 5.7.2001, s. 3).

(3) EUVL C 390, 24.11.2015, s. 25.

(4) Komission delegoitu asetus (EU) N:o 664/2014, annettu 18 päivänä joulukuuta 2013, Euroopan parlamentin ja neuvoston asetuksen (EU) N:o 1151/2012 täydentämisestä suojattuja alkuperänimityksiä, suojattuja maantieteellisiä merkintöjä ja aitoja perinteisiä tuotteita koskevien unionin tunnusten vahvistamisen sekä eräiden hankintaa koskevien sääntöjen, eräiden menettelysääntöjen ja eräiden täydentävien siirtymäsääntöjen osalta. (EUVL L 179, 19.6.2014, s. 17).

(5) Komission täytäntöönpanoasetus (EU) N:o 668/2014, annettu 13 päivänä kesäkuuta 2014, maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 soveltamissäännöistä (EUVL L 179, 19.6.2014, s. 36).